“หมอยง” คาดสิ้นปีนี้ เด็ก 3 ขวบได้ฉีดวัคซีนแน่ เชื่อวิกฤตโควิดจะน้อยลง
"หมอยง" คาดภายในสิ้นปีนี้ เด็กอายุ 3 ปีขึ้นไป มีวัคซีนใช้ป้องกัน "โควิด-19" แน่นอน  เพื่อทำให้เกิดภูมิคุ้มกันกลุ่มในทุกวัย
30 มิ.ย. 2564

ผู้สื่อข่าวรายงาน วันนี้  30 มิ.ย. 2564 ศ.นพ.ยง ภู่วรวรรณ หัวหน้าศูนย์เชี่ยวชาญเฉพาะทางด้านไวรัสวิทยา คลินิกภาควิชากุมารเวชศาสตร์ คณะแพทยศาสตร์ จุฬาลงกรณ์มหาวิทยาลัย  ได้โพสต์ข้อความผ่านเฟซบุ๊กส่วนตัว Yong Poovorawan เรื่อง “โควิด-19 วิกฤติโรค จะลดน้อยลง เด็กจะต้องมีภูมิต้านทานด้วย”
โดยระบุว่า ในขณะนี้การป้องกันส่วนใหญ่เราป้องกันการเสียชีวิต หรือเจ็บป่วยร้ายแรงที่ต้องเข้าโรงพยาบาล ซึ่งส่วนใหญ่ปัญหานี้จะเกิดขึ้นในผู้ที่มีอายุเกิน 40 ปีขึ้นไป ส่วนในผู้ที่มีอายุน้อย และกลุ่มประชากรเด็ก ความรุนแรงของโรคจะน้อยกว่ามาก และมีจำนวนมากติดเชื้อแบบไม่มีอาการหรือมีอาการเป็นเพียงแค่หวัดเล็กน้อย แต่สามารถแพร่กระจายโรคได้ ความหวังในการให้เกิดภูมิต้านทานหมู่ ที่จะลดการระบาดของโรคให้ได้มากที่สุด จึงจำเป็นที่จะต้องให้ผู้ที่มีอายุน้อย วัยรุ่น และเด็ก มีภูมิต้านทานเพื่อป้องกันการระบาดของโรค ภูมิต้านทานหมู่จะเกิดขึ้นได้ จึงต้องรวมประชากรกลุ่มเด็กด้วย
ดังนั้นจึงไม่แปลกที่ขณะนี้มีการศึกษาวัคซีนที่จะใช้ในเด็กรายการป้องกันหรือให้เกิดภูมิต้านทานขึ้น และคาดว่าภายในสิ้นปีนี้ หรืออย่างช้า เด็กอายุตั้งแต่ 3 ปีขึ้นไป จะได้มีวัคซีนใช้แน่นอน เพื่อให้เกิดภูมิคุ้มกันกลุ่มในทุกวัย การให้วัคซีนในเด็ก โรคนี้ไม่รุนแรงในเด็ก ดังนั้นวัคซีนในเด็ก จะต้องเน้นความปลอดภัยของวัคซีนเป็นหลักมากกว่าสิ่งอื่นใด เด็กจะได้กลับมาใช้ชีวิตปกติและไปโรงเรียนตามวิถีชีวิตของเด็ก

ขอบคุณข้อมูล Yong Poovorawan